Kommissionens forordning (EF) Nr. 1808/2001

af 30. august 2001

om gennemførelsesbestemmelser til Rådets forordning (EF) nr. 338/97 om beskyttelse af vilde dyr og planter ved kontrol af handelen hermed

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed(1), senest ændret ved Kommissionens forordning (EF) nr. 1579/2001(2), særlig artikel 19, nr. 1, 2, og 4, og

ud fra følgende betragtninger:

(1) Der skal fastsættes bestemmelser til gennemførelse af forordning (EF) nr. 338/97 og til sikring af fuld overensstemmelse med bestemmelserne i konventionen om international handel med udryddelsestruede vilde dyr og planter (CITES), i det følgende benævnt "konventionen".

(2) For at sikre ensartet gennemførelse af forordning (EF) nr. 338/97 er det nødvendigt at fastlægge detaljerede betingelser og kriterier for behandling af ansøgninger om tilladelser og certifikater og for disses udstedelse, gyldighed og anvendelse. Det er derfor hensigtsmæssigt at opstille modeller for disse dokumenter.

(3) Det er endvidere nødvendigt at fastsætte detaljerede bestemmelser vedrørende betingelserne og kriterierne for behandling af enheder af dyrearter, der er født og opdrættet i fangenskab, og af enheder af plantearter, som er kunstigt opformeret, for at sikre fælles gennemførelse af undtagelsesbestemmelserne for disse enheder.

(4) Undtagelsesbestemmelserne for enheder, der er personlige effekter og bohave, som omhandlet i artikel 7, stk. 3, i forordning (EF) nr. 338/97, indebærer, at der fastsættes bestemmelser til sikring af overensstemmelse med konventionens artikel VII, stk. 3.

(5) For at sikre ensartet anvendelse af generelle undtagelser fra forbuddet mod intern handel i artikel 8, stk. 1, i forordning (EF) nr. 338/97 er det nødvendigt at fastlægge betingelser og kriterier for fastsættelse heraf.

(6) Det er nødvendigt at fastsætte procedurer for mærkning af visse enheder af arter for at lette identificering heraf og sikre, at bestemmelserne i forordning (EF) nr. 338/97 håndhæves.

(7) Det er nødvendigt at fastsætte bestemmelser om indhold, form og forelæggelse af de regelmæssige rapporter, der er omhandlet i forordning (EF) nr. 338/97.

(8) Med henblik på fremtidige ændringer til bilagene til forordning (EF) nr. 338/97 er det nødvendigt, at der er adgang til alle relevante oplysninger, navnlig vedrørende arternes biologiske og handelsmæssige status, deres anvendelse og metoderne til kontrol med handelen.

(9) Kommissionens forordning (EF) nr. 339/97 af 26. maj 1997 om gennemførelsesbestemmelser til Rådets forordning (EF) nr. 338/97 om beskyttelse af vilde dyr og planter ved kontrol af handelen hermed(3), senest ændret ved forordning (EF) nr. 1006/98(4), er blevet ændret gennemgribende flere gange. Da der skal indføres yderligere ændringer, bør forordningen af hensyn til klarheden ophæves og erstattes af en ny forordning.

(10) De i denne forordning fastsatte foranstaltninger er i overensstemmelse med udtalelse fra Udvalget for Handel med Vilde Dyr og Planter -

UDSTEDT FØLGENDE FORORDNING:

KAPITEL I

DEFINITIONER OG FORMULARER

Artikel 1

I denne forordning og til supplering af definitionerne i artikel 2 i forordning (EF) nr. 338/97 forstås ved:

a) "erhvervelsesdato": den dato, hvor enheden blev indfanget/indsamlet i naturen, født i fangenskab eller kunstigt opformeret

b) "førstegenerationsafkom": (F1) enheder, der er avlet i et kontrolleret miljø af forældre, hvoraf mindst den ene er avlet i eller indfanget i naturen

c) "andengenerationsafkom": (F2) og "afkom af efterfølgende generationer (F3, F4, etc.)": enheder, der er avlet i et kontrolleret miljø af forældre, der også er avlet i et kontrolleret miljø

d) "avlsdyrbestand": alle dyr, der gennem opdræt anvendes til reproduktion

e) "kontrolleret miljø": et miljø, som manipuleres med henblik på avl af dyr af særlige arter, som er afskærmet for at forhindre dyr, æg eller gameter af arterne fra at komme ind i eller forlade det kontrollerede miljø, og hvis generelle karakteristika kan omfatte, men ikke er begrænset til: kunstig husning, bortskaffelse af affald, sundhedspleje, beskyttelse mod rovdyr og kunstig fodring

f) "en person, der har sin sædvanlige bopæl i Fællesskabet": en person, der opholder sig i Fællesskabet i mindst 185 dage hvert kalenderår som følge af erhvervsmæssig tilknytning, eller, når der er tale om en person uden erhvervsmæssig tilknytning, som følge af personlig tilknytning præget af et tæt forhold mellem personen og dennes bopælssted.

Artikel 2

1. Til importtilladelser, eksporttilladelser, reeksportcertifikater og ansøgninger om sådanne dokumenter anvendes formularer, der, bortset fra de rubrikker, der er forbeholdt national anvendelse, svarer til modellen i bilag I.

2. Til importmeddelelser anvendes formularer, der, bortset fra de rubrikker, der er forbeholdt national anvendelse, svarer til modellen i bilag II. De kan indeholde et løbenummer.

3. Til de certifikater, der er nævnt i artikel 10 i forordning (EF) nr. 338/97, og til ansøgninger om sådanne certifikater anvendes formularer, der, bortset fra de rubrikker, der er forbeholdt national anvendelse, svarer til modellen i bilag III. Medlemsstaterne kan imidlertid fastsætte, at rubrik 18 og 19 i stedet for den forud trykte tekst udelukkende skal indeholde oplysning om det relevante certifikat og/eller den relevante tilladelse.

4. De etiketter, der er nævnt i artikel 7, stk. 4, i forordning (EF) nr. 338/97, skal i størrelse og udformning svare til modellen i bilag IV.

Artikel 3

1. Det papir, der anvendes til de i artikel 2 nævnte formularer, skal være træfrit, skrivefast og veje mindst 55 g/m2.

2. Størrelsen på de formularer, der er nævnt i artikel 2, stk. 1, 2 og 3, skal være på 210 × 297 mm (A4) med en længdetolerance på - 18 mm og + 8 mm.

3. Papiret til de formularer, der er nævnt i artikel 2, stk. 1, skal være:

a) hvidt til formular nr. 1, originalen, med guillochetryk i bunden, trykt gråt på forsiden, således at forfalskninger med mekaniske eller kemiske midler afsløres

b) gult til formular nr. 2, kopien til indehaveren

c) lysegrønt til formular nr. 3, kopien til eksport- eller reeksportlandet, hvis der er tale om en importtilladelse, eller til kopien til returnering fra toldvæsenet til den udstedende myndighed, hvis der er tale om en eksporttilladelse eller et reeksportcertifikat

d) lyserødt til formular nr. 4, kopien til den udstedende myndighed

e) hvidt til formular nr. 5, ansøgningen.

4. Papiret til de formularer, der er nævnt i artikel 2, stk. 2, skal være:

a) hvidt til formular nr. 1, originalen

b) gult til formular nr. 2, kopien til indehaveren.

5. Papiret til de formularer, der er nævnt i artikel 2, stk. 3, skal være:

a) gult til formular nr. 1, originalen, med guillochetryk i bunden, trykt gråt på forsiden, således at forfalskninger med mekaniske eller kemiske midler afsløres

b) lyserødt til formular nr. 2, kopien til den udstedende myndighed

c) hvidt til formular nr. 3, ansøgningen.

6. Papiret til de etiketter, der er nævnt i artikel 2, stk. 4, skal være hvidt.

7. De formularer, der er nævnt i artikel 2, skal trykkes og udfyldes på et af Fællesskabets officielle sprog, som fastsat af styrelsesrådene i hver medlemsstat. De skal om nødvendigt indeholde en oversættelse af indholdet til et af konventionens officielle arbejdssprog.

8. Medlemsstaterne er ansvarlige for trykningen af de formularer, der er nævnt i artikel 2, og denne trykning kan - for så vidt angår de formularer, der er nævnt i artikel 2, stk. 1, 2 og 3 - indgå som led i en elektronisk udstedelsesproces for de pågældende tilladelser eller certifikater.

KAPITEL II

UDSTEDELSE, GYLDIGHEDSPERIODE OG ANVENDELSE AF DOKUMENTER

AFDELING 1

Generelt

Artikel 4

1. Formularerne udfyldes med maskinskrift. Ansøgninger om de tilladelser og certifikater, der er nævnt i artikel 2, stk. 1 og 3, de importmeddelelser, der er nævnt i artikel 2, stk. 2, og de etiketter, der er nævnt i artikel 2, stk. 4, kan imidlertid udfyldes med læselig håndskrift, med blæk og med blokbogstaver.

2. Bortset fra ansøgningerne og de etiketter, der er nævnt i artikel 2, stk. 4, må formularerne ikke indeholde udsletninger eller ændringer, medmindre disse er bekræftet med det udstedende styrelsesråds stempel og underskrift, eller - for de importmeddelelser, der er nævnt i artikel 2, stk. 2 - med indførselstoldstedets stempel og underskrift.

3. I tilladelser og certifikater samt i ansøgninger om udstedelse af sådanne dokumenter skal:

a) beskrivelsen af enheder, hvor det er relevant, omfatte en af koderne i bilag V

b) der ved angivelsen af antal og nettovægt anvendes en af de måleenheder, der er opført i bilag V

c) de standardreferenceværker vedrørende nomenklatur, der er nævnt i bilag VI, anvendes ved angivelsen af videnskabelige artsnavne

d) formålet med en transaktion, hvor dette kræves, angives med en af koderne i punkt 1 i bilag VII

e) enhedernes oprindelse angives med en af koderne i punkt 2 i bilag VII og - hvor anvendelsen af sådanne koder er underlagt kriterier fastlagt i forordning (EF) nr. 338/97 eller i nærværende forordning - kun i overensstemmelse med disse kriterier.

4. Er der til en af de formularer, der er nævnt i artikel 2, knyttet et bilag, som udgør en integrerende del af formularen, skal dette og antallet af sider klart angives på tilladelsen eller certifikatet, og hver side i bilaget forsynes med:

a) angivelse af tilladelsens eller certifikatets nummer og udstedelsesdato, samt

b) den udstedende myndigheds underskrift og stempel eller segl.

Anvendes den i artikel 2, stk. 1, nævnte formular til mere end én art i en forsendelse, knyttes der til formularen et bilag, som - ud over kravene i første afsnit i nærværende stykke - for hver art i forsendelsen gengiver rubrik 8 til 22 i den pågældende formular såvel som felterne i rubrik 27 til indføjelse af "faktisk importeret antal/nettovægt" og, hvor det er relevant, "antal døde dyr ved ankomsten".

Anvendes den i artikel 2, stk. 3, nævnte formular til mere end én art, knyttes der til formularen et bilag, som - ud over kravene i første afsnit i nærværende stykke - for hver art gengiver rubrik 4 til 18 i den pågældende formular.

5. Bestemmelserne i stk. 1 og 2 og stk. 3, litra c) og d), og stk. 4 gælder også i forbindelse med beslutninger om godkendelsen af tilladelser og certifikater udstedt af tredjelande for enheder, der skal indføres til Fællesskabet. Hvor sådanne dokumenter vedrører enheder, der er omfattet af frivilligt fastsatte eksportkvoter eller eksportkvoter tildelt af konferencen mellem konventionens parter, må de kun godkendes, såfremt de nævner det samlede antal enheder, der allerede er eksporteret i det indeværende år - inklusive dem, der er omfattet af den pågældende tilladelse - og kvoten for den pågældende art. Reeksportcertifikater udstedt af tredjelande godkendes endvidere kun, såfremt oprindelseslandet og den pågældende eksporttilladelses nummer og udstedelsesdato er nævnt samt, i givet fald, det seneste reeksportland og det pågældende reeksportcertifikats nummer og udstedelsesdato, eller såfremt de indeholder en fyldestgørende begrundelse for, at sådanne oplysninger er udeladt.

Artikel 5

1. Dokumenterne udstedes og anvendes i overensstemmelse med de bestemmelser og på de betingelser, der er fastlagt i denne forordning og i forordning (EF) nr. 338/97, særlig artikel 11, stk. 1 til 4. De kan indeholde betingelser og krav, som den udstedende myndighed har fastsat for at sikre overholdelsen af disse forordninger og af bestemmelserne i medlemsstaternes lovgivning om gennemførelsen heraf.

2. Anvendelsen af dokumenterne berører ikke eventuelle andre formaliteter, der skal opfyldes i forbindelse med varebevægelser inden for Fællesskabet, med indførsel af varer til Fællesskabet eller deres udførsel eller genudførsel derfra, og de formularer, der skal anvendes i forbindelse med disse formaliteter.

3. Generelt træffer styrelsesrådene afgørelse om udstedelsen af tilladelser og certifikater inden for en måned fra forelæggelsen af en tilbørligt udfyldt ansøgning. Hvis den udstedende myndighed imidlertid skal høre tredjeparter, kan afgørelsen først træffes, efter at denne høring er behørigt afsluttet. Ansøgerne skal underrettes om væsentlige forsinkelser i behandlingen af deres ansøgninger.

Artikel 6

Der udstedes særskilt importtilladelse, importmeddelelse, eksporttilladelse eller reeksportcertifikat for hver enkelt forsendelse af enheder, der forsendes samlet som del af én ladning.

Artikel 7

1. Gyldighedsperioden for Fællesskabets importtilladelser kan ikke overskride 12 måneder. En importtilladelse er ikke gyldig, medmindre den ledsages af et gyldigt tilsvarende dokument fra eksport- eller reeksportlandet.

Gyldighedsperioden for Fællesskabets eksporttilladelser og reeksportcertifikater må ikke overstige seks måneder.

Fællesskabstilladelser og -certifikater som nævnt i første og andet afsnit betragtes efter udløbet som ugyldige og uden retskraft.

Indehaveren skal snarest muligt returnere originalen og alle kopier af udløbne eller ubrugte fællesskabsimporttilladelser, -eksporttilladelser og -reeksportcertifikater til det udstedende styrelsesråd.

2. De certifikater, der er nævnt i artikel 20, og kopier til indehaveren af brugte importtilladelser ophører med at være gyldige, når deri nævnte levende enheder er døde, undsluppet eller tilintetgjort, eller når nogle af angivelserne i rubrik 2 og 4 i et certifikat eller rubrik 3 - for arter nævnt i bilag A til forordning (EF) nr. 338/97 - 6 og 8 i en kopi til indehaveren af en benyttet importtilladelse ikke længere svarer til de faktiske omstændigheder.

De certifikater, der er nævnt i artikel 20, stk. 3, litra e), og i artikel 30, ophører med at være gyldige, hvis angivelserne i rubrik 1 ikke længere svarer til de faktiske omstændigheder.

Sådanne dokumenter skal snarest muligt returneres til den udstedende myndighed, som eventuelt kan udstede et certifikat, der afspejler disse ændringer, i overensstemmelse med artikel 21.

3. Er der udstedt en tilladelse eller et certifikat til erstatning af et dokument, der er annulleret, tabt, stjålet, ødelagt, eller som - hvor der er tale om en tilladelse eller et reeksportcertifikat - er udløbet, angives nummeret på det erstattede dokument og årsagerne til erstatningen i den rubrik, der er forbeholdt angivelse af "særlige vilkår".

4. Er en eksporttilladelse eller et reeksportcertifikat annulleret, tabt, stjålet eller ødelagt, underretter det udstedende styrelsesråd bestemmelseslandets styrelsesråd og konventionens sekretariat herom.

Artikel 8

1. Der skal, under hensyntagen til bestemmelserne i artikel 5, stk. 3, ansøges om importtilladelser, eksporttilladelser og reeksportcertifikater i tilstrækkelig god tid til, at de kan udstedes inden indførslen af enheder til Fællesskabet eller udførslen eller genudførslen af enheder fra Fællesskabet.

Der må ikke gives tilladelse til at underkaste enhederne nogen toldprocedure, før de krævede dokumenter er forelagt.

2. Ved indførslen af enheder til Fællesskabet betragtes de fornødne dokumenter fra tredjelande kun som gyldige, hvis de er udstedt og anvendes til eksport eller reeksport fra dette land inden deres sidste gyldighedsdato og anvendes til indførsel til Fællesskabet senest seks måneder efter deres udstedelsesdato.

Oprindelsescertifikater for enheder af arter, der er opført i bilag C til forordning (EF) nr. 338/97, kan imidlertid anvendes til indførsel til Fællesskabet indtil 12 måneder efter deres udstedelsesdato.

3. Som undtagelse fra stk. 1, første afsnit, og stk. 2, og forudsat at importøren/(re)eksportøren henholdsvis ved forsendelsens ankomst eller inden dens afsendelse underretter det pågældende styrelsesråd om årsagerne til, at de krævede dokumenter ikke foreligger, kan dokumenter for enheder af arter, der er opført i bilag B eller C til forordning (EF) nr. 338/97, samt for enheder af arter opført i bilag A til nævnte forordning og omhandlet i forordningens artikel 4, stk. 5, undtagelsesvis udstedes efterfølgende, såfremt medlemsstatens ansvarlige styrelsesråd, eventuelt i samråd med et tredjelands ansvarlige myndigheder, finder det godtgjort, at

a) eventuelt forekomne uregelmæssigheder ikke skyldes (re)eksportøren og/eller importøren, og at

b) (re)eksporten/importen af de pågældende enheder i øvrigt er i overensstemmelse med

i) forordning (EF) nr. 338/97

ii) konventionen, og

iii) den relevante lovgivning i et tredjeland.

4. På eksporttilladelser og reeksportcertifikater udstedt i henhold til stk. 3 skal det klart angives, at de er udstedt efterfølgende, med årsagerne til denne udstedelse. For Fællesskabets importtilladelser, eksporttilladelser og reeksportcertifikater skal denne angivelse medtages i rubrik 23.

5. Bortset fra stk. 3, litra b), nr. i), finder bestemmelserne i stk. 2, 3 og 4, i overensstemmelse med artikel 7, stk. 2, litra c), i forordning (EF) nr. 338/97, tilsvarende anvendelse for enheder af arter opført i bilag A og B til nævnte forordning, som er i transit gennem Fællesskabet.

6. For kunstigt opformerede plantearter i bilag B og C til forordning (EF) nr. 338/97 og kunstigt opformerede hybrider fremavlet af arter, der er optaget i samme forordnings bilag A uden anmærkninger, kan medlemsstaterne bestemme, at der skal udstedes et plantesundhedscertifikat i stedet for en eksporttilladelse eller et reeksportcertifikat. Når sådanne plantesundhedscertifikater udstedes af tredjelande, godtages de i stedet for en eksporttilladelse eller et reeksportcertifikat.

7. Når der anvendes et plantesundhedscertifikat som omhandlet i stk. 6, skal det indeholde det videnskabelige navn på artsniveau eller, hvis dette er umuligt for de systematiske enheder, der er medtaget som familier i bilagene til forordning (EF) nr. 338/97, på slægtsniveau, mens kunstigt opformerede bilag B-orkideer og -kaktusser kan angives som sådan. Plantesundhedscertifikaterne skal også indeholde oplysninger om enhedernes type og antal og være forsynet med et stempel, segl eller anden særlig angivelse, der bekræfter, at "enhederne er kunstigt opformerede som defineret i CITES".

AFDELING 2

Importtilladelser

Artikel 9

1. Ansøgeren skal, hvor det er relevant, udfylde rubrik 1, 3 til 6 og 8 til 23 i ansøgningsformularen samt rubrik 1, 3 til 5 og 8 til 22 i originalen og i alle kopierne. Medlemsstaterne kan imidlertid bestemme, at kun ansøgningsformularen skal udfyldes, og i så fald kan ansøgningen omfatte mere end én forsendelse.

2. De behørigt udfyldte formularer forelægges for styrelsesrådet i bestemmelsesmedlemsstaten og skal indeholde de oplysninger og være ledsaget af den dokumentation, som styrelsesrådet finder nødvendig for at kunne afgøre, om der med hjemmel i artikel 4 i forordning (EF) nr. 338/97 bør udstedes tilladelse. Udeladelse af oplysninger i ansøgningen skal begrundes. Ansøges der om tilladelse vedrørende enheder, for hvilke en sådan ansøgning tidligere er blevet afvist, skal ansøgeren oplyse styrelsesrådet om den tidligere afvisning.

Artikel 10

1. Ved importtilladelser udstedt for enheder, der er opført på konventionens liste I og i bilag A til forordning (EF) nr. 338/97, kan "kopien til eksport- eller reeksportlandet" returneres til ansøgeren, som forelægger den for styrelsesrådet i eksport- eller reeksportlandet. Originalen skal i overensstemmelse med artikel 4, stk. 1, litra b), nr. ii), i forordning (EF) nr. 338/97 tilbageholdes af myndigheden, så længe ansøgeren ikke har forelagt eksporttilladelsen eller reeksportcertifikatet.

2. Hvis "kopien til eksport- eller reeksportlandet" ikke returneres til ansøgeren, modtager ansøgeren en skriftlig erklæring om, at der vil blive udstedt importtilladelse, med angivelse af betingelserne herfor.

Artikel 11

Medmindre andet fremgår af bestemmelserne i artikel 23, forelægger importøren eller dennes befuldmægtigede repræsentant originalen (formular nr. 1), "kopien til indehaveren" (formular nr. 2) og, hvor dette er anført i importtilladelsen, eventuel dokumentation fra eksport- eller reeksportlandet for det grænsetoldsted for indførslen til Fællesskabet, der er udpeget i overensstemmelse med artikel 12, stk. 1, i forordning (EF) nr. 338/97. Nummeret på konnossementet eller luftfragtbrevet anføres i givet fald i rubrik 26.

Artikel 12

Det toldsted, der er omhandlet i artikel 11 - eller, hvor det er relevant, i artikel 23, stk. 1 - skal efter at have udfyldt rubrik 27 i originalen (formular nr. 1) og "kopien til indehaveren" (formular nr. 2) returnere nævnte kopi til importøren eller dennes befuldmægtigede repræsentant. Originalen (formular nr. 1) og eventuel dokumentation fra eksport- eller reeksportlandet fremsendes som angivet i artikel 19.

AFDELING 3

Anmeldelse af eksport

Artikel 13

Importøren eller dennes befuldmægtigede repræsentant skal, hvor det er relevant, udfylde rubrik 1 til 13 i importmeddelelsens original (formular nr. 1) og "kopi til importøren" (formular nr. 2) og, medmindre andet fremgår af bestemmelserne i artikel 23, forelægge dem sammen med eventuel dokumentation fra eksport- eller reeksportlandet for det grænsetoldsted for indførslen til Fællesskabet, der er udpeget i overensstemmelse med artikel 12, stk. 1, i forordning (EF) nr. 338/97.

Artikel 14

Det toldsted, der er omhandlet i artikel 13 - eller, hvor det er relevant, i artikel 23, stk. 1 - skal efter at have udfyldt rubrik 14 i originalen (formular nr. 1) og "kopien til importøren" (formular nr. 2) returnere nævnte kopi til importøren eller dennes befuldmægtigede repræsentant. Originalen (formular nr. 1) og eventuel dokumentation fra eksport- eller reeksportlandet fremsendes som angivet i artikel 19.

AFDELING 4

Eksporttilladelser og reeksportcertifikater

Artikel 15

1. Ansøgeren skal, hvor det er relevant, udfylde rubrik 1, 3, 4, 5 og 8 til 23 i ansøgningsformularen samt rubrik 1, 3, 4, 5 og 8 til 22 i originalen og i alle kopierne. Medlemsstaterne kan imidlertid bestemme, at kun ansøgningsformularen skal udfyldes, og i så fald kan ansøgningen omfatte mere end én forsendelse.

2. De behørigt udfyldte formularer forelægges for styrelsesrådet i den medlemsstat, på hvis territorium enhederne befinder sig, og skal indeholde de oplysninger og være ledsaget af den dokumentation, som styrelsesrådet finder nødvendig for at kunne afgøre om der, med hjemmel i artikel 5 i forordning (EF) nr. 338/97, bør udstedes henholdsvis tilladelse eller certifikat. Udeladelse af oplysninger i ansøgningen skal begrundes. Ansøges der om tilladelse eller certifikat vedrørende enheder, for hvilke en sådan ansøgning tidligere er blevet afvist, skal ansøgeren oplyse styrelsesrådet om den tidligere afvisning.

3. Er der til støtte for en ansøgning om reeksportcertifikat forelagt en "kopi til indehaveren" af en importtilladelse, en "kopi til importøren" af en importmeddelelse eller et certifikat udstedt på dette grundlag, skal disse dokumenter først returneres til ansøgeren efter ændring af det antal enheder, som dokumentet stadig gælder for. Dokumenterne returneres ikke til ansøgeren, såfremt reeksportcertifikatet omfatter alle de enheder, som de pågældende dokumenter gælder for, eller såfremt de erstattes i overensstemmelse med artikel 21. Styrelsesrådet kontrollerer gyldigheden af eventuelle støttedokumenter, om nødvendigt i samråd med et styrelsesråd i en anden medlemsstat.

Bestemmelserne i første afsnit gælder også, når der forelægges et certifikat til støtte for en ansøgning om eksporttilladelse.

Såfremt enheder under tilsyn fra en medlemsstats styrelsesråd er blevet mærket individuelt for at lette henvisningen til de dokumenter, der er nævnt i første og andet afsnit, er det ikke nødvendigt at fremstille dem fysisk sammen med ansøgningen, forudsat at deres nummer er anført i ansøgningen.

Mangler de støttedokumenter, der er nævnt i første, andet og tredje afsnit, kontrollerer styrelsesrådet, om de enheder, der skal (re)eksporteres, er lovligt indført eller erhvervet i Fællesskabet, om nødvendigt i samråd med et styrelsesråd i en anden medlemsstat.

4. Såfremt et styrelsesråd med de formål, der er nævnt i stk. 3, hører et styrelsesråd i en anden medlemsstat, skal dette svare i løbet af en uge.

Artikel 16

(Re)eksportøren eller dennes befuldmægtigede repræsentant skal forelægge originalen (formular nr. 1), "kopien til indehaveren" (formular nr. 2) og "kopien til den udstedende myndighed" (formular nr. 3) for et toldsted, der er udpeget i overensstemmelse med artikel 12, stk. 1, i forordning (EF) nr. 338/97. Nummeret på konnossementet eller luftfragtbrevet anføres i givet fald i rubrik 26.

Artikel 17

Det toldsted, der er omhandlet i artikel 16, skal efter at have udfyldt rubrik 27 returnere originalen og "kopien til indehaveren" (formular nr. 2) til (re)eksportøren eller dennes befuldmægtigede repræsentant. Returneringskopien til den udstedende myndighed (formular nr. 3) fremsendes som angivet i artikel 19.

Artikel 18

Såfremt en medlemsstat, i overensstemmelse med de retningslinjer, der er vedtaget af konferencen mellem konventionens parter, registrerer planteskoler, som eksporterer kunstigt opformerede enheder af arter, der er optaget i bilag A til forordning (EF) nr. 338/97, kan den stille forhåndsudstedte eksporttilladelser for arter i bilag A og B til rådighed for de pågældende planteskoler, hvorpå der i rubrik 23 er anført planteskolens registreringsnummer samt følgende erklæring: "Tilladelsen gælder kun for kunstigt opformerede planter som defineret i CITES-resolution conf. 11.11. Gælder kun for følgende systematiske enheder: ...".

AFDELING 5

Returnering til de udstedende myndigheder af dokumenter forelagt for toldmyndighederne

Artikel 19

1. Toldstederne skal straks videresende alle de dokumenter, som de har fået forelagt i henhold til bestemmelserne i forordning (EF) nr. 338/97 og i denne forordning, til det relevante styrelsesråd i deres land.

Når styrelsesrådene modtager sådanne dokumenter, skal de straks videresende dem, der er udstedt i andre medlemsstater, til de relevante styrelsesråd sammen med eventuelle vedføjede CITES-dokumenter.

2. Som undtagelse fra stk. 1 kan toldstederne bekræfte, at de har fået forelagt dokumenter udstedt af styrelsesrådet i deres medlemsstat i elektronisk form.

AFDELING 6

Certifikater omhandlet i artikel 10 i forordning (EF) nr. 338/97

Artikel 20

1. Et styrelsesråd i den medlemsstat, hvor enhederne befinder sig, kan ved modtagelsen af en ansøgning i overensstemmelse med bestemmelserne i stk. 5 og 6, udstede de i stk. 2, 3 og 4 omhandlede certifikater, men kun til de formål, der er omhandlet i disse stykker.

2. Et certifikat til de formål, der er nævnt i artikel 5, stk. 2, litra b), og artikel 5, stk. 3 og 4, i forordning (EF) nr. 338/97, skal angive, at enhederne:

a) er indfanget/indsamlet i naturen i overensstemmelse med den på stedet gældende lovgivning, eller

b) er efterladte eller undslupne enheder, der er genindsamlet/genindfanget i overensstemmelse med den på stedet gældende lovgivning, eller

c) er erhvervet i eller indført til Fællesskabet i overensstemmelse med bestemmelserne i forordning (EF) nr. 338/97, eller

d) er erhvervet i eller indført til Fællesskabet inden den 1. juni 1997 i overensstemmelse med Rådets forordning (EØF) nr. 3626/825(5), eller

e) er erhvervet i eller indført til Fællesskabet inden den 1. januar 1984 i overensstemmelse med konventionens bestemmelser, eller

f) er erhvervet i eller indført til en medlemsstats territorium inden bestemmelserne i de forordninger, der er omhandlet under litra c) eller d), eller i konventionen fik virkning for de pågældende enheder eller fik virkning i den pågældende medlemsstat.

3. Et certifikat til de formål, der er nævnt i artikel 8, stk. 3, i forordning (EF) nr. 338/97, skal angive, at enheder af arter, der er opført i forordningens bilag A, er undtaget fra et eller flere af forbuddene i artikel 8, stk. 1, fordi de:

a) var erhvervet i eller indført til Fællesskabet, inden bestemmelserne for arter opført i nævnte bilag eller i konventionens liste I eller i bilag C, del 1, til forordning (EØF) nr. 3626/82 fik virkning for dem, eller

b) stammer fra en medlemsstat og er indfanget/indsamlet i naturen i overensstemmelse med lovgivningen i den pågældende medlemsstat, eller

c) er efterladte eller undslupne enheder, der er genindsamlet/genindfanget i overensstemmelse med den på stedet gældende lovgivning, eller

d) er, er dele af, eller er fremstillet på grundlag af dyr, der er født eller opdrættet i fangenskab, eller

e) er godkendt til at blive anvendt til et af de formål, der er nævnt i artikel 8, stk. 3, litra c), e), f) og g), i forordning (EF) nr. 338/97.

4. Et certifikat til de formål, der er nævnt i artikel 9 i forordning (EF) nr. 338/97, skal angive, at transport af levende enheder af en art opført i den nævnte forordnings bilag A fra det foreskrevne opholdssted, der er anført i importtilladelsen eller i et tidligere udstedt certifikat, er godkendt.

5. Ansøgeren skal, hvor det er relevant, udfylde rubrik 1, 2 og 4 til 19 i ansøgningsformularen samt rubrik 1 og 4 til 18 i originalen og i alle kopierne. Medlemsstaterne kan imidlertid bestemme, at kun ansøgningsformularen skal udfyldes, og i så fald kan ansøgningen omfatte mere end ét certifikat.

6. De behørigt udfyldte formularer forelægges for et styrelsesråd i den medlemsstat, på hvis territorium enhederne befinder sig, og skal indeholde de oplysninger og være ledsaget af den dokumentation, som styrelsesrådet finder nødvendig for at kunne afgøre, om der bør udstedes certifikat. Udeladelse af oplysninger i ansøgningen skal begrundes. Ansøges der om certifikat vedrørende enheder, for hvilke en sådan ansøgning tidligere er blevet afvist, skal ansøgeren oplyse styrelsesrådet om den tidligere afvisning.

Artikel 21

1. Hvor en forsendelse er omfattet af en "kopi til indehaveren" (formular nr. 2) af en importtilladelse, en "kopi til importøren" (formular nr. 2) af en importmeddelelse, eller hvor et certifikat er blevet delt op, eller hvor angivelserne i et sådant dokument af andre årsager ikke længere svarer til de faktiske forhold, kan styrelsesrådet foretage de fornødne ændringer i overensstemmelse med artikel 4, stk. 2, eller udstede et eller flere tilsvarende certifikater, men kun i overensstemmelse med bestemmelserne i og til de formål, der er nævnt i artikel 20, og efter at have kontrolleret gyldigheden af det dokument, der skal erstattes, om nødvendigt i samråd med et styrelsesråd i en anden medlemsstat.

2. Er der udstedt certifikater til erstatning af en "kopi til indehaveren" (formular nr. 2) af en importtilladelse, en "kopi til importøren" (formular nr. 2) af en importmeddelelse eller et tidligere udstedt certifikat, beholder det styrelsesråd, der udsteder certifikatet, det erstattede dokument.

3. Et certifikat, der er tabt, stjålet eller tilintetgjort, kan kun erstattes af den myndighed, der har udstedt det.

4. Såfremt et styrelsesråd med de formål, der er nævnt i stk. 1, hører et styrelsesråd i en anden medlemsstat, skal dette svare i løbet af en uge.

AFDELING 7

Mærkning

Artikel 22

1. I henhold til artikel 7, stk. 4, i forordning (EF) nr. 338/97 må de etiketter, der er omhandlet i artikel 2, stk. 4, i nærværende forordning, kun anvendes til forsendelser mellem behørigt registrerede forskere og forskningsinstitutioner af ikke-kommercielle lån, gaver og udveksling af herbariemateriale og andre konserverede, tørrede eller indkapslede museumsgenstande, eller levende plantemateriale bestemt til videnskabelige undersøgelser.

2. Der tildeles et registreringsnummer til de forskere og forskningsinstitutioner, der er omhandlet i stk. 1, af et styrelsesråd i den medlemsstat, hvor de befinder sig, på fem tegn, idet de to første er ISO's landekode for medlemsstaten på to bogstaver, og de tre sidste et løbenummer tildelt hver institution af det ansvarlige styrelsesråd.

3. De pågældende forskere og forskningsinstitutioner skal udfylde rubrik 1 til 5 på etiketten, og ved returneringen af den del af etiketten, der er bestemt til dette formål, straks underrette det ansvarlige styrelsesråd om alle enkeltheder vedrørende anvendelsen af hver etiket.

AFDELING 8

Forelæggelse af importdokumenter og toldkontrol på andre toldsteder end grænsetoldstedet, hvor indførslen sker

Artikel 23

1. Hvis i overensstemmelse med artikel 4, stk. 7, i forordning (EF) nr. 338/97 en forsendelse, der skal indføres til Fællesskabet, ankommer til et grænsetoldsted pr. skib, fly eller bane til forsendelse ved samme transportform og uden midlertidig oplagring til et andet toldsted i Fællesskabet udpeget efter artikel 12, stk. 1, i forordning (EF) nr. 338/97, foregår kontrollen og forelæggelsen af importdokumenter på det sidstnævnte toldsted.

2. Er en forsendelse i overensstemmelse med artikel 4 i forordning (EF) nr. 338/97 blevet kontrolleret ved et grænsetoldsted, udpeget efter artikel 12, stk. 1, i samme forordning og derpå videresendt til et nyt toldsted med henblik på eventuelle efterfølgende toldprocedurer, skal det sidstnævnte toldsted kræve forelæggelse af "kopien til indehaveren" (formular nr. 2) af en importtilladelse, udfyldt i overensstemmelse med artikel 12 i nærværende forordning, eller "kopien til importøren" (formular nr. 2) af en importmeddelelse, udfyldt i overensstemmelse med artikel 14, og det kan gennemføre enhver undersøgelse, det måtte finde nødvendig, for at kontrollere, om bestemmelserne i forordning (EF) nr. 338/97 og i nærværende forordning er overholdt.

KAPITEL III

BESTEMMELSER VEDRØRENDE ENHEDER, DER ER FØDT OG OPDRÆTTET I FANGENSKAB, SAMT KUNSTIGT OPFORMEREDE ENHEDER

Artikel 24

Enheder af dyrearter betragtes kun som født og opdrættet i fangenskab, jf. dog artikel 25, når et ansvarligt styrelsesråd i samråd med et ansvarligt videnskabsråd i medlemsstaten finder det godtgjort, at:

a) de er, eller stammer fra, afkom, der er født eller på anden måde produceret i et kontrolleret miljø enten af forældre, der har parret sig eller på anden måde overført gameter i et kontrolleret miljø, hvis reproduktionen sker seksuelt, eller af forældre, der befandt sig i et kontrolleret miljø, da udviklingen af afkommet begyndte, hvis reproduktionen sker aseksuelt

b) avlsdyrbestanden er anskaffet i overensstemmelse med den gældende lovgivning på erhvervelsesdatoen og på en måde, som ikke skader de pågældende arters overlevelse i naturen

c) avlsdyrbestanden opretholdes uden forøgelse fra naturen, bortset fra lejlighedsvis tilføjelse af dyr, æg eller gameter i overensstemmelse med de gældende retsforskrifter på en måde, som ikke skader de pågældende arters overlevelse i naturen, og kun til følgende formål:

i) for at undgå eller begrænse ødelæggende indavl i et omfang, der bestemmes af behovet for nyt genetisk materiale

ii) for at afhænde konfiskerede dyr i overensstemmelse med artikel 16, stk. 3, i forordning (EF) nr. 338/97, eller

iii) undtagelsesvis til brug som avlsdyrbestand

d) avlsdyrbestanden selv har frembragt afkom af anden eller efterfølgende generationer i et kontrolleret miljø, eller at avlsdyrbestanden forvaltes på en måde, som har vist sig at være pålidelig med hensyn til at kunne producere andengenerationsafkom i et kontrolleret miljø.

Artikel 25

Hvis en kompetent myndighed til de formål, der er nævnt i artikel 24, artikel 32, litra a), eller artikel 33, stk. 1, finder det nødvendigt at kontrollere et dyrs afstamning ved hjælp af en blod- eller vævsanalyse, skal en sådan analyse foretages eller de nødvendige prøver stilles til rådighed i overensstemmelse med den pågældende myndigheds forskrifter.

Artikel 26

Enheder af plantearter betragtes kun som kunstigt opformeret, når et ansvarligt styrelsesråd i samråd med et ansvarligt videnskabsråd i medlemsstaten finder det godtgjort, at:

a) de er, eller stammer fra, planter, der har udviklet sig fra frø, stiklinger, delinger, kallusvæv eller andet plantevæv, sporer eller andre spredningslegemer under kontrollerede forhold, dvs. i et ikke-naturligt miljø, som manipuleres intensivt ved menneskelige indgreb, som kan omfatte dyrkning, gødskning, ukrudtsbekæmpelse, vanding eller gartneriarbejde som potning, udplantning og beskyttelse mod vejret

b) det dyrkede avlsmateriale blev anskaffet i overensstemmelse med de gældende retsforskrifter på erhvervelsesdatoen og opretholdes på en måde, som ikke skader de pågældende arters overlevelse i naturen

c) det dyrkede avlsmateriale forvaltes på en sådan måde, at det kan opretholdes i lang tid, og

d) i tilfælde af podede planter, at både grundstammen og podekvisten er kunstigt opformerede i overensstemmelse med litra a), b) og c).

Tømmer fra træer, der dyrkes i monokulturplantager, anses for at være kunstigt opformeret i overensstemmelse med litra a).

KAPITEL IV

PERSONLIGE EFFEKTER OG BOHAVE

Artikel 27

Indførsel i Fællesskabet af personlige effekter eller bohave

1. Undtagelsen fra artikel 4 i forordning (EF) nr. 338/97 for personlige effekter eller bohave som omhandlet i nævnte forordnings artikel 7, stk. 3, gælder ikke for enheder, der anvendes til at opnå kommerciel gevinst, er solgt, udstillet med kommercielle formål, opbevaret med henblik på salg, udbudt til salg eller transporteret med henblik på salg. Undtagelsen gælder kun for enheder, herunder jagttrofæer, hvis de er indeholdt i:

- personlig baggage tilhørende rejsende, der kommer fra et tredjeland, eller

- personlige ejendele tilhørende fysiske personer, der flytter deres sædvanlige bopæl fra et tredjeland til Fællesskabet

eller hvis der er tale om jagttrofæer, der er erhvervet af en rejsende og indføres på et senere tidspunkt.

2. Undtagelsen fra artikel 4 i forordning (EF) nr. 338/97 for personlige effekter eller bohave som omhandlet i nævnte forordnings artikel 7, stk. 3, gælder ikke for enheder af arter opført i bilag A til nævnte forordning, hvis de indføres i Fællesskabet for første gang af en person, der har sin sædvanlige bopæl i Fællesskabet, eller som flytter sin sædvanlige bopæl til Fællesskabet.

3. Indfører en person, der har sin sædvanlige bopæl i Fællesskabet, for første gang til Fællesskabet personlige effekter og bohave, herunder jagttrofæer, som omfatter arter opført i bilag B til forordning (EF) nr. 338/97, kræves der ikke forelæggelse af en importtilladelse for toldmyndighederne, såfremt der forelægges en original af et eksport- eller reeksportdokument og en kopi deraf. Toldmyndighederne fremsender originalen som anført i artikel 19 og returnerer den afstemplede kopi til indehaveren.

4. Genindfører en person, der har sin sædvanlige bopæl i Fællesskabet, til Fællesskabet personlige effekter og bohave, herunder jagttrofæer, som omfatter arter opført i bilag A eller B til forordning (EF) nr. 338/97, kræves der ikke forelæggelse af en importtilladelse for toldmyndighederne, såfremt der forelægges en af toldmyndighederne påtegnet "kopi til indehaveren" (formular nr. 2) af en tidligere anvendt fællesskabsimporttilladelse eller fællesskabseksporttilladelse, den kopi, der er omhandlet i stk. 3, eller bevis for, at enhederne er erhvervet inden for Fællesskabet.

5. Som undtagelse fra stk. 3 og 4 kræver indførsel eller genindførsel til Fællesskabet af følgende varer opført i bilag B til forordning (EF) nr. 338/97 ikke forelæggelse af en importtilladelse eller et eksport- eller reeksportdokument:

a) en mængde på højst 250 gram kaviar pr. person fra størarter (Acipenseriformes spp)

b) højst tre eksemplarer pr. person af "rainsticks" fremstillet af Cactaceae spp.

Artikel 28

Eksport og reeksport fra Fællesskabet af personlige effekter og bohave

1. Undtagelsen fra artikel 5 i forordning (EF) nr. 338/97 for personlige effekter eller bohave som omhandlet i nævnte forordnings artikel 7, stk. 3, gælder ikke for enheder, der anvendes til at opnå kommerciel gevinst, er solgt, udstillet med kommercielle formål, opbevaret med henblik på salg, udbudt til salg eller transporteret med henblik på salg. Undtagelsen gælder kun for enheder, hvis de er indeholdt i:

- personlig baggage tilhørende rejsende, der tager til et tredjeland, eller

- personlige ejendele tilhørende fysiske personer, der flytter deres sædvanlige bopæl fra Fællesskabet til et tredjeland.

2. Ved udførsel gælder undtagelsen fra artikel 5 i forordning (EF) nr. 338/97 for personlige effekter eller bohave som omhandlet i nævnte forordnings artikel 7, stk. 3, ikke for enheder af arter opført i bilag A eller B til nævnte forordning.

3. Genudfører en person, der normalt har bopæl i Fællesskabet, personlige effekter og bohave, herunder jagttrofæer, som omfatter enheder af arter opført i bilag A eller B til forordning (EF) nr. 338/97, kræves der ikke forelæggelse for toldmyndighederne af et reeksportcertifikat, såfremt der forelægges en af toldmyndighederne påtegnet "kopi til indehaveren" (formular nr. 2) af en tidligere anvendt fællesskabsimport- eller -eksporttilladelse, den kopi, der er omhandlet i artikel 27, stk. 3, eller bevis for, at enhederne er erhvervet inden for Fællesskabet.

4. Som undtagelse fra stk. 2 og 3 kræver udførsel eller genudførsel af følgende varer opført i bilag B til forordning (EF) nr. 338/97 ikke forelæggelse af en eksporttilladelse eller et eksport- eller reeksportdokument:

a) en mængde på højst 250 gram kaviar pr. person fra størarter (Acipenseriformes spp)

b) højst tre eksemplarer pr. person af "rainsticks" fremstillet af Cactaceae spp.

KAPITEL V

UNDTAGELSER

Artikel 29

1. Den i artikel 8, stk. 3, litra a)-c), i forordning (EF) nr. 338/97 omhandlede dispensation for enheder gives kun, såfremt ansøgeren over for det ansvarlige styrelsesråd har godtgjort, at de deri omhandlede betingelser er opfyldt.

2. Den i artikel 8, stk. 3, litra d), i forordning (EF) nr. 338/97 omhandlede dispensation for enheder gives kun, såfremt ansøgeren over for det ansvarlige styrelsesråd, der rådfører sig med det ansvarlige videnskabsråd, har godtgjort, at de pågældende enheder er født og opdrættet i fangenskab eller kunstigt opformeret i overensstemmelse med nærværende forordnings artikel 24, 25 og 26.

3. Den i artikel 8, stk. 3, litra e)-g), i forordning (EF) nr. 338/97 omhandlede dispensation for enheder gives kun, såfremt ansøgeren over for det ansvarlige styrelsesråd, der rådfører sig med det ansvarlige videnskabsråd, har godtgjort, at de deri omhandlede betingelser er opfyldt.

4. Den i artikel 8, stk. 3, litra h), i forordning (EF) nr. 338/97 omhandlede dispensation for enheder gives kun, såfremt ansøgeren over for det ansvarlige styrelsesråd har godtgjort, at de pågældende enheder er indfanget eller indsamlet i naturen i en medlemsstat i overensstemmelse med lovgivningen i den pågældende medlemsstat.

Artikel 30

Medmindre andet fremgår af bestemmelserne i artikel 9 i forordning (EF) nr. 338/97, kan der gives dispensation fra forbuddene i samme forordnings artikel 8, stk. 1, til forsknings-institutioner, der af et styrelsesråd i samråd med et videnskabsråd er godkendt til de i denne artikel nævnte formål, ved udstedelse af et certifikat, der omfatter alle enheder i samlingen af arter opført i bilag A til nævnte forordning, der er bestemt til artsbevarende opdræt i fangenskab eller kunstig opformering eller til forskning eller undervisning, der sigter mod bevarelse eller beskyttelse af arterne, forudsat at ethvert salg af enhederne finder sted til andre forskningsinstitutioner, der har et sådant certifikat.

Artikel 31

Medmindre andet fremgår af bestemmelserne i artikel 9 i forordning (EF) nr. 338/97, gælder forbuddet mod køb, tilbud om køb eller anskaffelse af enheder af arter opført i bilag A til nævnte forordning i kommercielt øjemed og bestemmelsen i nævnte forordnings artikel 8, stk. 3 om, at der kan gives dispensation i de enkelte tilfælde ved udstedelse af et certifikat herom, ikke, når de pågældende enheder:

a) er omfattet af et af de certifikater, der er omhandlet i artikel 20, stk. 3, og skal anvendes til de deri omhandlede formål, eller

b) er omfattet af de generelle undtagelser i artikel 32.

Artikel 32

Forbuddene i artikel 8, stk. 1, i forordning (EF) nr. 338/97 og bestemmelsen i nævnte forordnings artikel 8, stk. 3 om, at der kan gives dispensation i de enkelte tilfælde ved at udstede et certifikat herom, gælder ikke for:

a) enheder af dyr, der er født og opdrættet i fangenskab, af arter, der er opført i bilag VIII til nærværende forordning, og hybrider deraf, forudsat at enheder af arter, der er forsynet med anmærkninger, er mærket i overensstemmelse med artikel 36, stk. 1, i nærværende forordning

b) kunstigt opformerede enheder af plantearter

c) forarbejdede enheder, som er anskaffet mere end 50 år tidligere, som defineret i artikel 2, litra w), i forordning (EF) nr. 338/97.

I disse tilfælde kræves der ikke certifikat.

Artikel 33

1. For så vidt angår artikel 8, stk. 3, litra d), i forordning (EF) nr. 338/97, kan en medlemsstat stille forhåndsudstedte certifikater til rådighed for opdrættere, som er godkendt med dette for øje af et styrelsesråd, forudsat at disse fører avlsregistre, som på anmodning skal forelægges for det kompetente styrelsesråd. Sådanne certifikater skal i rubrik 20 indeholde følgende erklæring: "Certifikatet gælder kun for følgende systematiske enhed(er): ...".

2. For så vidt angår artikel 8, stk. 3, litra d) og h), i forordning (EF) nr. 338/97, kan en medlemsstat stille forhåndsudstedte certifikater til rådighed for personer, der af et styrelsesråd er godkendt til på grundlag af sådanne certifikater at sælge døde enheder opdrættet i fangenskab og/eller små mængder døde enheder, som er lovformeligt indsamlet i naturen inden for Fællesskabet, forudsat at den pågældende person:

a) fører et register, som på anmodning skal forelægges for det ansvarlige styrelsesråd, og som indeholder nærmere oplysninger om de solgte enheder/arter, dødsårsagen (såfremt den kendes) og de personer, der henholdsvis har leveret og købt enhederne

b) forelægger en årlig rapport for det ansvarlige styrelsesråd, som indeholder nærmere oplysninger om salgene i løbet af året, typen og antallet af enheder, de pågældende arter, og hvorledes enhederne blev anskaffet.

KAPITEL VI

MÆRKNING AF ENHEDER

Artikel 34

1. Certifikater som omhandlet i artikel 8, stk. 3, i forordning (EF) nr. 338/97 udstedes kun for levende hvirveldyr, såfremt ansøgeren over for det ansvarlige styrelsesråd har godtgjort, at de relevante bestemmelser i artikel 36 i nærværende forordning er overholdt.

2. Importtilladelser for følgende enheder udstedes kun, såfremt ansøgeren over for det ansvarlige styrelsesråd har godtgjort, at de pågældende enheder er mærket i overensstemmelse med bestemmelserne i artikel 36, stk. 4:

a) enheder, der stammer fra opdræt i fangenskab godkendt af konventionens parter

b) enheder, der stammer fra opdrætsarbejde, som er godkendt af konferencen mellem konventionens parter

c) enheder fra en population af en art, der er opført på konventionens liste I, og for hvilke konferencen mellem konventionens parter har godkendt en eksportkvote

d) uforarbejdede stødtænder fra afrikansk elefant og udskårne stykker deraf, som er over 20 cm lange og vejer over 1 kg

e) uforarbejdede, garvede og/eller færdigbehandlede skind, sider, haler, struber, fødder, rygstykker eller andre dele af krokodiller, som udføres til Fællesskabet, og hele uforarbejdede, garvede eller færdigbehandlede krokodilleskind og krokodillesider, der genudføres til Fællesskabet

f) levende hvirveldyr af arter opført i bilag A til forordning (EF) nr. 338/97, der tilhører en rejseudstilling af levende dyr

g) primærbeholdere (dåse, glas eller æske, hvori kaviar er pakket direkte) med mindst 249 gram kaviar, forudsat at hver primærbeholder, der indføres til Fællesskabet fra et oprindelsesland, er forsynet med en ikke-genanvendelig etiket

h) primærbeholdere med højst 250 gram kaviar, forudsat at sekundærbeholderne, der indføres til Fællesskabet fra et oprindelsesland, er forsynet med ikke-genanvendelige etiketter indeholdende en beskrivelse af indholdet.

Artikel 35

1. Reeksportcertifikater for enheder mærket ifølge artikel 34, stk. 2, litra a) til d) og f), der ikke er ændret væsentligt, må kun udstedes, såfremt ansøgeren over for det ansvarlige styrelsesråd har godtgjort, at de oprindelige mærker er intakte.

2. Reeksportcertifikater for hele uforarbejdede, garvede og/eller færdigbehandlede krokodilleskind og krokodillesider må kun udstedes, såfremt ansøgeren over for det ansvarlige styrelsesråd har godtgjort, at de oprindelige mærkeplader er intakte eller, hvis de er tabt eller fjernet, at enhederne er mærket med en reeksportmærkeplade.

3. Eksporttilladelser for følgende enheder udstedes kun, såfremt ansøgeren over for det ansvarlige styrelsesråd har godtgjort, at de pågældende enheder er mærket i overensstemmelse med artikel 36, stk. 4:

a) primærbeholdere (dåse, glas eller æske, hvori kaviar er pakket direkte) med mindst 249 gram kaviar, forudsat at hver primærbeholder er forsynet med en ikke-genanvendelig etiket

b) primærbeholdere med højst 250 gram kaviar, forudsat at sekundærbeholderne er forsynet med en ikke-genanvendelig etiket indeholdende en beskrivelse af indholdet.

Artikel 36

1. For så vidt angår artikel 34, stk. 1, gælder følgende:

a) fugle, der er født og opdrættet i fangenskab, skal være mærket i overensstemmelse med stk. 5, eller, såfremt det er godtgjort over for det kompetente styrelsesråd, at denne metode ikke kan anvendes på grund af artens fysik eller adfærd, ved hjælp af en ikke-modificerbar mikrochiptransponder med et entydigt nummer i overensstemmelse med ISO standard 11784:1996 (E) og 11285:1996 (E)

b) andre levende hvirveldyr end fugle, der er født og opdrættet i fangenskab, skal være mærket ved hjælp af en ikke-modificerbar mikrochiptransponder med et entydigt nummer, i overensstemmelse med ISO standard 11784:1996 (E) og 11285:1996 (E), eller, såfremt det er godtgjort over for det ansvarlige styrelsesråd, at denne metode ikke er hensigtsmæssig på grund af enhedens/artens fysik eller adfærd, ved hjælp af entydigt nummererede ringe, bånd, mærkeplader, tatoveringer og lignende, eller gøres identificerbare ved hjælp af andre hensigtsmæssige metoder.

2. Bestemmelserne i artikel 34, stk. 1, gælder ikke, såfremt det ansvarlige styrelsesråd finder det godtgjort, at de pågældende enheders fysiske tilstand på tidspunktet for udstedelsen af det pågældende certifikat ikke tillader sikker anvendelse af nogen mærkningsmetode. Hvor dette er tilfældet, registrerer det ansvarlige styrelsesråd dette i rubrik 20 i certifikatet eller - såfremt en mærkningsmetode kan anvendes sikkert på et senere tidspunkt - anfører de eventuelle betingelser deri.

3. Enheder, der var mærket med en mikrochiptransponder, som ikke var i overensstemmelse med ISO standard 11784:1996 (E) og 11785:1996 (E), inden den 1. januar 2002, eller med en af de i stk. 1 omhandlede metoder inden den 1. juni 1997, eller i overensstemmelse med stk. 4 inden deres indførsel i Fællesskabet, anses for at være mærket i overensstemmelse med stk. 1.

4. De enheder, der er omhandlet i artikel 34, stk. 2, og artikel 35, skal mærkes i overensstemmelse med den metode, der er godkendt eller anbefalet for de pågældende enheder af konferencen mellem konventionens parter.

5. Fugle, der er født og opdrættet i fangenskab, skal mærkes ved hjælp af en entydigt mærket sømløst lukket ring om benet - dvs. en ring eller et bånd i en kontinuerlig cirkel uden nogen afbrydelser eller sammenføjninger, som der ikke på nogen måde er ændret ved - af en sådan størrelse, at den ikke kan fjernes fra fuglen, når dens ben er fuldt udvokset, efter at være blevet anbragt en af de første dage af fuglens liv, og som er kommercielt fremstillet til dette formål.

Artikel 37

Når der til mærkningen af levende dyr inden for Fællesskabets territorium kræves anbringelse af mærkeplader, bånd, ringe eller andre anordninger, foretages mærkningen af en del af dyrets krop eller indplantningen af mikrochiptranspondere på en human måde med behørig hensyntagen til den pågældende enheds velfærd og naturlige adfærd.

Artikel 38

1. Medlemsstaternes ansvarlige myndigheder skal anerkende de mærkningsmetoder, der er godkendt af de ansvarlige myndigheder i andre medlemsstater i overensstemmelse med artikel 36.

2. Hvis der for en enhed kræves tilladelse eller certifikat efter bestemmelserne i denne forordning, skal tilladelsen/certifikatet også indeholde fuldstændige oplysninger om mærket.

KAPITEL VII

RAPPORTER OG OPLYSNINGER

Artikel 39

1. Medlemsstaterne indsamler data om indførsel til og udførsel og genudførsel fra Fællesskabet, som har fundet sted på grundlag af tilladelser og certifikater udstedt af deres styrelsesråd, uanset det faktiske sted for indførslen eller (gen)udførslen. Medlemsstaterne skal i overensstemmelse med artikel 15, stk. 4, litra a), i forordning (EF) nr. 338/97 for de i bilag A, B og C til nævnte forordning opførte arter hvert år inden den 15. juni meddele Kommissionen disse oplysninger for det foregående kalenderår, i elektronisk form og i overensstemmelse med de retningslinjer for udarbejdelse og forelæggelse af CITES-årsrapporter, der er udgivet af konventionens sekretariat. Disse rapporter skal blandt andet omfatte oplysninger om beslaglagte og konfiskerede forsendelser.

2. De oplysninger, der er omhandlet i stk. 1, skal præsenteres i to særskilte dele:

a) import, eksport og reeksport af enheder af arter opført på konventionens lister, og

b) import, eksport og reeksport af enheder af de øvrige arter, der er opført i bilag A, B og C til forordning (EF) nr. 338/97, samt indførsel i Fællesskabet af enheder af arter opført i bilag D dertil.

3. Med hensyn til import af forsendelser, der indeholder levende dyr, skal medlemsstaterne om muligt føre regnskab over, hvor stor en procentdel af enheder af arter opført i bilag A og B til forordning (EF) nr. 338/97 der var døde på tidspunktet for indførslen til Fællesskabet.

4. De regnskaber, der er omhandlet i stk. 3, meddeles til Kommissionen for hvert kalenderår inden den 15. juni det følgende år, opdelt efter art og (re)eksportland.

5. De i artikel 15, stk. 4, litra c), i forordning (EF) nr. 338/97 omhandlede oplysninger skal omfatte de love og administrative bestemmelser, der er vedtaget for at gennemføre og håndhæve bestemmelserne i forordning (EF) nr. 338/97 og i denne forordning.

Artikel 40

1. Med henblik på ændringer i bilagene til forordning (EF) nr. 338/97 som omhandlet i samme forordnings artikel 15, stk. 5, sender medlemsstaterne, med hensyn til arter, som allerede er opført i bilagene, og arter, som måske bør opføres i bilagene, alle relevante oplysninger til Kommissionen om:

a) deres biologiske og handelsmæssige status

b) de formål, hvortil sådanne arter anvendes, og

c) metoder til kontrol med enheder i handelen.

2. Kommissionen forelægger eventuelle forslag til ændringer af bilag B eller D til forordning (EF) nr. 338/97 som omhandlet i samme forordnings artikel 3, stk. 2, litra c) eller d), eller artikel 3, stk. 4, litra a), til høring i Den Videnskabelige Undersøgelsesgruppe, inden de forelægges for udvalget.

KAPITEL VIII

AFSLUTTENDE BESTEMMELSER

Artikel 41

1. Medlemsstaterne skal straks efter fastsættelsen af restriktioner i medfør af artikel 4, stk. 6, i forordning (EF) nr. 338/97 og indtil de ophæves, afvise ansøgninger om importtilladelser for enheder, der udføres fra de pågældende oprindelseslande.

2. Som undtagelse fra stk. 1 kan der udstedes en importtilladelse, såfremt:

a) ansøgningen om importtilladelse blev forelagt inden fastsættelsen af restriktionerne, og

b) medlemsstatens ansvarlige styrelsesråd finder det godtgjort, at der forefindes en kontrakt eller ordre, som allerede er betalt, eller som har medført, at enhederne allerede er afsendt.

3. Gyldighedsperioden for en importtilladelse, der er udstedt efter undtagelsesbestemmelsen i stk. 2, må ikke overstige en måned.

4. De restriktioner, der er omhandlet i stk. 1, gælder, medmindre andet udtrykkeligt vedtages, ikke for:

a) enheder, der er født og opdrættet i fangenskab eller kunstigt opformeret i overensstemmelse med artikel 24, 25 og 26

b) enheder, der indføres til de formål, der er anført i artikel 8, stk. 3, litra e), f) eller g), i forordning (EF) nr. 338/97

c) levende eller døde enheder, der udgør en del af bohavet for personer, der flytter til Fællesskabet for at bosætte sig dér.

Artikel 42

Forordning (EØF) nr. 939/97 ophæves.

Artikel 43

1. Certifikater udstedt i overensstemmelse med artikel 11 i forordning (EØF) nr. 3626/82 og artikel 22 i Kommissionens forordning (EØF) nr. 3418/83(6) kan fortsat anvendes til de formål, der er anført i artikel 5, stk. 2, litra b), stk. 3, litra b), c) og d), stk. 4, andet og tredje afsnit, og artikel 8, stk. 3, litra a) og d) til h), i forordning (EF) nr. 338/97.

2. Dispensationer fra forbuddene i artikel 6, stk. 1, i forordning (EØF) nr. 3626/82 er fortsat gyldige indtil deres sidste gyldighedsdag, for så vidt denne er anført.

3. Medlemsstaterne kan fortsat udstede certifikater efter den formular, der er vist i bilag III til forordning (EF) nr. 939/97, indtil ét år efter nærværende forordnings ikrafttræden.

Artikel 44

Hver medlemsstat underretter Kommissionen og konventionens sekretariat om de bestemmelser, den fastsætter med henblik på denne forordnings gennemførelse, samt om alle retlige instrumenter, der anvendes, og foranstaltninger, der træffes for at gennemføre og håndhæve forordningen. Kommissionen giver de øvrige medlemsstater meddelelse herom.

Artikel 45

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. august 2001.

På Kommissionens vegne

Margot Wallström

Medlem af Kommissionen

(1) EFT L 61 af 3.3.1997, s. 1.

(2) EFT L 209 af 2.8.2001, s. 14.

(3) EFT L 140 af 30.5.1997, s. 9.

(4) EFT L 145 af 15.5.1998, s. 3.

(5) EFT L 384 af 31.12.1982, s. 1.

(6) EFT L 344 af 7.12.1983, s. 1.

BILAG I

>PIC FILE= "L_2001250DA.001502.TIF">

>PIC FILE= "L_2001250DA.001601.TIF">

>PIC FILE= "L_2001250DA.001701.TIF">

>PIC FILE= "L_2001250DA.001801.TIF">

>PIC FILE= "L_2001250DA.001901.TIF">

>PIC FILE= "L_2001250DA.002001.TIF">

>PIC FILE= "L_2001250DA.002101.TIF">

>PIC FILE= "L_2001250DA.002301.TIF">

>PIC FILE= "L_2001250DA.002401.TIF">

BILAG II

>PIC FILE= "L_2001250DA.002502.TIF">

>PIC FILE= "L_2001250DA.002601.TIF">

>PIC FILE= "L_2001250DA.002701.TIF">

>PIC FILE= "L_2001250DA.002801.TIF">

BILAG III

>PIC FILE= "L_2001250DA.002902.TIF">

>PIC FILE= "L_2001250DA.003001.TIF">

>PIC FILE= "L_2001250DA.003101.TIF">

>PIC FILE= "L_2001250DA.003301.TIF">

>PIC FILE= "L_2001250DA.003401.TIF">

BILAG IV

ETIKET SOM NÆVNT I ARTIKEL 2, STK. 4, OG ARTIKEL 22

>PIC FILE= "L_2001250DA.003502.TIF">

BILAG V

KODER, DER SKAL MEDTAGES I BESKRIVELSEN, OG MÅLEENHEDER, DER SKAL ANVENDES I TILLADELSER OG CERTIFIKATER I MEDFØR AF ARTIKEL 4, STK. 3, LITRA a) OG b)

>TABELPOSITION>

Forklaring af måleenheder (tilsvarende ikke-metriske måleenheder kan anvendes):

g= gram

kg= kilogram

l= liter

cm3= kubikcentimeter

ml= milliliter

m= meter

m2= kvadratmeter

m3= kubikmeter

antal= antal enheder

BILAG VI

STANDARDREFERENCEVÆRKER FOR DEN NOMENKLATUR, DER I MEDFØR AF ARTIKEL 4, STK. 3, LITRA c), SKAL ANVENDES TIL ANGIVELSE AF VIDENSKABELIGE ARTSNAVNE I TILLADELSER OG CERTIFIKATER

a) Mammal species of the world: A taxonomic and geographic reference, 2nd edition, (edited by D. E. Wilson and D. M. Reeder, 1993, Smithsonian Institute Press) til nomenklatur for pattedyr, undtagen for slægten Balaenoptera in Rice, D. W., 1998: Marine mammals of the World. Systematics and distribution. Special Publication Number 4: i-ix, 1-231; The Society for Marine Mammals.

b) A Reference List of the Birds of the World (J. J. Morony, W. J. Bock and J. Farrand Jr, 1975, American Museum of Natural History) til fuglenavne på ordens- og familieniveau.

c) Distribution and Taxonomy of Birds of the World (C. G. Sibley and B. L. Monroe Jr, 1990, Yale University Press) og A supplement to Distribution and Taxonomy of Birds of the World (Sibley and Monroe, 1993; Yale University Press) til fugles slægts- og artsnavne.

d) Schildkröte, Krokodile, Brückenechsen (Wermuth, H. and R. Mertens, 1996 (reprint), i-xxvi, 1-506, Gustav Fischer Verlag, Jena, ISBN 3-437-35048-X) til navne på krokodiller, hav- og sumpskildpadder, landskildpadder og tuataras, og A revised checklist with distribution maps of the turtles of the world (Iverson, J. B., 1992: i-xiii, 1-363, privately printed, J. B. Iverson, Dept of Biology, Earlham College, Richmond, Indiana 47374, United States of America, ISBN 0-9617431-0-5) for udbredelsen af landskildpadder og hav- og sumpskildpadder.

e) Herpetology (Pough, F. H., R. M. Andrews, J. E. Cadle, M. L. Crump, A. H. Savitzky and K. D. Wells, 1998, i-xi, 1-577) til afgrænsing af Sauria-familier.

f) Chamaeleonidae (C. J. J. Klaver and W. Böhme, 1997. Das Tierreich 112: i-xv, 1-85; Walter de Gruyter, Berlin, New York, ISBN 3-11-015187-1) til artsnavnene for alle kamæleoner.

g) Reptiles del noroeste, nordeste y este de la Argentina - Herpetofauna de las selvas subtropicales, puna y pampa, 1993 (Cei, José M. In Monografie XIV, Museo Regionale di Scienze Naturali), Lizards of Brazilian Amazonia (Avila Pires, T. C. S., 1995, Zool. Verh. 299: 1-706, Nationaal Natuurhistorisch Museum, Leiden, ISBN 90-73239-40-0); A new species of Tupinambis (Squamata: Teiidae) from Central Brazil, with an analysis of morphological and genetic variation in the genus (Colli, G. R., A. K. Péres and H. J. da Cunha, 1998, Herpetologica 54 (4): 477-492); and A new species of Tupinambis Daudin, 1802 (Squamata, Teiidae) from Central Brazil (Manzani, P. R. and A. S. Abe, 1997, Boletim do Museu Nacional. Nov. Ser. Zool. 382: 1-10) til artsnavne inden for slægten Tupinambis.

h) Snake species of the world: A taxonomic and geographic reference: Volume 1 (Campbell, McDiamid and Touré, 1997), published under the auspices of the Herpetologists' League, til nomenklaturen for slanger, dog ikke i følgende tilfælde: følgende navne på Madagascar boa'er bør fortsat anvendes: Acrantophis dumerilii Jan, 1860, Acrantophis madagascariensis (Duméril & Bibron, 1844) og Sanzinia madagascariensis (Duméril & Bibron, 1844); inden for slægterne Calabaria, Charina og Lichanura skal følgende navne fortsat anvendes: Calabaria reinhardtii (Schlegel, 1848), Charina bottae (Blainville, 1935) og Lichanura trivirgata (Cope, 1861); for underarten Python molurus regnes med to underarter, nemlig P. m. molurus (Linnaeus, 1758) og P. m. bivittatus Kuhl, 1820.

i) Amphibian species of the world: A taxonomic and geographic reference (D. R. Frost, 1985, Allen Press and The Association of Systematics Collections) and Amphibian species of the world: Additions and corrections (W. E. Duellman, 1993, University of Kansas) til nomenklaturen for padder og A review of the genus Mantella (Anura, Ranidae, Mantellinae): taxonomy, distribution and conservation of Malagasy poison frogs, (Vences, M., F. Glaw and W. Böhme, 1999; Alytes 17(1-2): 3-72) for slægten Mantella.

j) Catalog of Fishes. (Eschmeier, W. N., 1998, Vol. 1. Introductory materials. Species of Fishes A-L: 1-958. Vol. 2. Species of Fishes M-Z: 959-1820. Vol. 3. Genera of Fishes. Species and genera in a classification. Literature cited. Tillæg 1821 (2905) California Academy of Sciences, ISBN 0-940228-47-5) til klassifikation og navne for alle fisk.

k) Inden for slægten Brachypelma bør følgende nomenklatur anvendes:

Brachypelma albopilosum Valerio, 1980

Brachypelma angustum Valerio, 1980

Brachypelma auratum Schmidt, 1992

Brachypelma aureoceps (Chamberlin, 1917)

Brachypelma baumgarteni Smith, 1993

Brachypelma boehmei Schmidt & Klaas, 1994

Brachypelma embrithes (Chamberlin & Ivie, 1936)

Brachypelma emilia (White, 1856)

Brachypelma epicureanum (Chamberlin, 1925)

Brachypelma fossorium Valerio, 1980

Brachypelma mesomelas (Pickard-Cambridge, 1892)

Brachypelma sabulosum (Pickard-Cambridge, 1897)

Brachypelma smithi (Pickard-Cambridge, 1897) (omfatter synonymerne Brachypelma annitha og Brachypelma harmorii)

Brachypelma vagans (Ausserer, 1875).

l) The Plant-Book, reprinted edition, (D. J. Mabberley, 1990, Cambridge University Press) til slægtsnavnene på alle CITES-planter, indtil de afløses af standardchecklister vedtaget af konferencen mellem konventionens parter, jf. nedenstående litra n) til r).

m) A Dictionary of Flowering Plants and Ferns, 8th edition, (J. C. Willis, revised by H.K. Airy Shaw, 1973, Cambridge University Press) til slægtssynonymer, der ikke er nævnt i The Plant-Book, indtil de afløses af standardchecklister vedtaget af konferencen mellem konventionens parter, jf. nedenstående litra m) til q).

n) A World List of Cycads (D. W. Stevenson, R. Osborne and K. D. Hill, 1995; i: P. Vorster (Ed.), Proceedings of the Third International Conference on Cycad Biology, pp. 55-64, Cycad Society of South Africa, Stellenbosch) med opdateringer godkendt af nomenklaturudvalget som retningslinje, når der henvises til artsnavne på Cycadaceae, Stangeriaceae og Zamiaceae.

o) The Bulb Checklist (1997, compiled by the Royal Botanic Gardens, Kew, United Kingdom) med opdateringer godkendt af nomenklaturudvalget som retningslinje, når der henvises til artsnavne på Cyclamen (Primulaceae), Galanthus og Sternbergia (Liliaceae).

p) The CITES Checklist of Succulent Euphorbia taxa (Euphorbiaceae) (1997, udgivet af den tyske miljøstyrelse) med opdateringer godkendt af nomenklaturudvalget som retningslinje, når der henvises til navne på arter af Succulent Euphorbia.

q) CITES Cactaceae Checklist, second edition, (1999, compiled by D. Hunt, Royal Botanic Gardens, Kew, United Kingdom) med opdateringer godkendt af nomenklaturudvalget som retningslinje, når der henvises til navne af arter af Cactaceae.

r) CITES Orchid Checklist, (compiled by the Royal Botanic Gardens, Kew, United Kingdom) med opdateringer godkendt af nomenklaturudvalget som retningslinje, når der henvises til navne af arter af Cattleya, Cypripedium, Laelia, Paphiopedilum, Phalaenopsis, Phragmipedium, Pleione og Sophronitis (Volume I, 1995) og Cymbidium, Dendrobium, Disa, Dracula og Encyclia (Volume 2, 1997).

BILAG VII

1. Koder til brug i tilladelser og certifikater med henblik på de transaktioner, der er omhandlet i artikel 4, stk. 3, litra d)

B= Opdræt i fangenskab eller kunstig opformering

E= Undervisning

G= Botaniske haver

H= Jagttrofæer

L= Håndhævelse

M= Biomedicinsk forskning

N= Genudsætning eller udsætning i naturen

P= Personlig

Q= Cirkuser og rejseudstillinger

S= Videnskabelig

T= Kommerciel

Z= Zoologiske haver.

2. Koder til brug i tilladelser og certifikater til angivelse af enhedernes oprindelse, som omhandlet i artikel 4, stk. 3, litra e)

W= Enheder, som er indfanget eller indsamlet i naturen

R= Enheder, der hidrører fra opdrætsarbejde

D= Bilag A-dyr opdrættet i fangenskab til kommercielle formål og bilag A-planter kunstigt opformeret til kommercielle formål i overensstemmelse med kapitel III i forordning (EF) nr. 1808/2001, samt dele og produkter fremstillet heraf

A= Bilag A-planter kunstigt opformeret til ikke-kommercielle formål og bilag B- og C-planter kunstigt opformeret i overensstemmelse med kapitel III i forordning (EF) nr. 1808/2001, samt dele og produkter fremstillet heraf

C= Bilag A-dyr opdrættet i fangenskab til ikke-kommercielle formål og bilag B- og C-dyr opdrættet i fangenskab i overensstemmelse med kapitel III i forordning (EF) nr. 1808/2001, samt dele og produkter fremstillet heraf

F= Dyr født i fangenskab, men som ikke opfylder kriterierne i kapitel III i forordning (EF) nr. 1808/2001, samt dele og produkter fremstillet heraf

I= Konfiskerede eller beslaglagte enheder(1)

O= Fra før konventionen(1)

U= Ukendt oprindelse (skal begrundes).

(1) Anvendes kun sammen med en anden oprindelseskode.

BILAG VIII

DYREARTER OMHANDLET I ARTIKEL 32, LITRA a)

AVES

ANSERIFORMES

Anatidæ

Anas laysanensis

Anas querquedula

Aythya nyroca

Branta ruficollis

Branta sandvicensis

Oxyura leucocephala

GALLIFORMES

Phasianidæ

Catreus wallichi

Colinus virginianus ridgwayi

Crossoptilon crossoptilon

Crossoptilon mantchuricum

Lophophurus impejanus

Lophura edwardsi

Lophura swinhoii

Polyplectron emphanum

Syrmaticus ellioti

Syrmaticus humiæ

Syrmaticus mikado

COLUMBIFORMES

Columbidæ

Columba livia

PSITTACIFORMES

Psittacidæ

Cyanoramphus novæzelandiæ

Psephotus dissimilis

PASSERIFORMES

Fringillidæ

Carduelis cucullata